[{"text_idx": "#000000", "text": "Dewch o hyd i ni"}, {"text_idx": "#000001", "text": "Mae tri pherfformiwr ifanc dawnus yn Sir Benfro yn dathlu ar o\u0302l cael eu cyhoeddi fel enillwyr Gwobr Celfyddydau Abigail eleni!"}, {"text_idx": "#000002", "text": "Mae\u2019r wobr, a sefydlwyd yn 2022 yn cael ei rhedeg gan Theatr Gwaun yn Abergwaun gyda chyllid gan y teulu Goswell, fel ffordd i anrhydeddu etifeddiaeth Abigail Goswell a fu farw o ganser y fron."}, {"text_idx": "#000003", "text": "Fel arfer mae dau berson ifanc sydd am ddechrau gyrfa yn y celfyddydau yn cael eu dewis; ond eleni ni lwyddodd y beirniaid i\u2019w gyfyngu i ddau a phenderfynwyd helpu tri unigolyn dawnus!Derbyniodd Dylan Swales o Johnston, Tomos Newman o Martletwy a Storm-Rose Knapp-Fisher o Lanwnda gyfran o \u00a31250. Rhoddwyd sieciau a thystysgrifau i\u2019r tri mewn seremoni arbennig yn Theatr Gwaun ar Awst 2il."}, {"text_idx": "#000004", "text": "Dangosodd Dylan addewid gyda\u2019i ddrymio yn ddim ond deg oed. Ef yw\u2019r Cymro ieuengaf erioed i dderbyn gradd 8 mewn cerddoriaeth gyda rhagoriaeth. Aeth ymlaen i gael ei restru yn y 40 uchaf o ddrymwyr ifanc yn y DU yn 2019 a pherfformiodd hefyd yn y Symphony Hall yn Birmingham fel rhan o\u2019r W\u0302yl Gerddoriaeth Genedlaethol i Ieuenctid. Bellach ar fin cychwyn ar gyrsiau lefel A, mae Dylan yn bwriadu gwario\u2019r arian ar fwy o wersi drymio er mwyn dilyn ei yrfa fel drymiwr."}, {"text_idx": "#000005", "text": "Wrth dderbyn ei siec dywedodd Dylan \u201cDiolch yn fawr iawn, mae\u2019r wobr hon yn fy helpu i ddatblygu fy hyfforddiant drymiau a chyrraedd fy nod o fod yn gerddor proffesiynol.\u201d"}, {"text_idx": "#000006", "text": "Mae Tomos yn ganwr gwerin a chyfansoddwr caneuon 17 oed sydd eisoes ag un albwm poblogaidd o dan ei wregys. Yn ogystal a\u0302 chwarae sawl offeryn mae Tomos hefyd yn dysgu eu cywiro, gan weithio fel prentis yn Main Street Music ym Mhenfro. Mae\u2019n barod i fynd i\u2019r stiwdio i recordio\u2019r albwm newydd y mae wedi\u2019i ysgrifennu ac mae\u2019n dweud y bydd y wobr yn ei helpu i ariannu\u2019r sesiynau stiwdio hanfodol hynny."}, {"text_idx": "#000007", "text": "Yn seremoni\u2019r enillwyr dywedodd Tomos \u201cDiolch yn fawr iawn i bawb a fu\u2019n rhan o roi Gwobr Gelfyddydol arbennig Abigail i mi. Dwi\u2019n methu aros i ddefnyddio\u2019r grant yma i fynd i mewn i\u2019r stiwdio a chreu fy albwm nesaf.\u201d"}, {"text_idx": "#000008", "text": "Thespian ifanc yw Storm sydd wedi ymrwymo i ddilyn gyrfa ar lwyfan neu sgrin. Yn gefnogwr brwd o Shakespeare, astudiodd y Celfyddydau Perfformio yn y coleg ac ymunodd a\u0302\u2019r Theatr Ieuenctid Genedlaethol. Ar hyn o bryd mae hi\u2019n paratoi ar gyfer clyweliadau Ysgol Ddrama ac eisiau gwario ei grant ar gostau gwneud ceisiadau."}, {"text_idx": "#000009", "text": "Roedd Storm hefyd wrth ei bodd o fod yn enillydd, gan ddweud \u201cMae\u2019r wobr hon mor wych ac yn ffordd arbennig o gefnogi artistiaid ifanc lleol ar ddechrau eu gyrfaoedd o fewn y celfyddydau. Bydd yn mynd yn bell ac yn golygu llawer.\u201d"}, {"text_idx": "#000010", "text": "Cyfarfu tad Abigail, Richard Goswell, a\u0302\u2019r enillwyr a rhoi eu tystysgrifau iddynt ynghyd a\u0302\u2019r sieciau. Dywedodd \u201cRoedd yr holl geisiadau eleni yn gryf iawn ac roedd yn benderfyniad anodd dewis yr enillwyr. Mae\u2019r gwobrau hyn yn ffordd wych o gyflawni etifeddiaeth Abigail a gobeithio y bydd yr enillwyr yn defnyddio\u2019r arian i helpu i wireddu eu breuddwydion.\u201d Ychwanegodd, \u201cRwyf hefyd yn falch iawn o gwrdd a\u0302 rhieni\u2019r enillwyr ac rwy\u2019n siw\u0302r bod eu cefnogaeth barhaus yn ffactor mawr yn eu llwyddiant.\u201d"}, {"text_idx": "#000015", "text": "If you would like to know more about Theatr Gwaun?"}, {"text_idx": "#000016", "text": "Leave this field empty if you're human:"}]